庾樓
作者：陳造
朝代：宋

paragraphs: 晉起不由德，亦坐崇清虛。
陵夷莫挽回，後世猶受汙。
庾非適用才，夷甫真其徒。
樓以庾得名，而庾愎且迂。
面勢瞰空闊，簷楹煥丹朱。
遐想如不及，效尤無乃愚。
風流與經濟，本自珉玉殊。
空譚養虛譽，胎禍取炭塗。
峻約火燎原，典午轅下駒。
舉扇障蜚塵，王叟寧厚誣。
狥名不既實，扁榜誰權輿。
得興偕下僚，小節安足模。
捍患識黄樓，仰高題景疎。
于是復間然，吾言乃迂儒。